Document ID: 32014R0733

KOMISIJOS REGLAMENTAS (ES) Nr. 733/2014
2014 m. birželio 24 d.
kuriuo iš dalies keičiamas Reglamentas (EB) Nr. 1418/2007 dėl tam tikrų naudojimui skirtų atliekų eksporto į tam tikras EBPO nepriklausančias šalis
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. birželio 14 d. Europos Parlamento ir Tarybos reglamentą (EB) Nr. 1013/2006 dėl atliekų vežimo (1), ypač į jo 37 straipsnį,
pasikonsultavusi su susijusiomis šalimis,
kadangi:
(1)
Komisija pagal Reglamento (EB) Nr. 1013/2006 37 straipsnį periodiškai atnaujina Komisijos reglamentą (EB) Nr. 1418/2007 (2) dėl tam tikrų naudojimui skirtų atliekų eksporto į tam tikras šalis, kurioms netaikomas EBPO sprendimas dėl atliekų tarpvalstybinio vežimo kontrolės (toliau - EBPO sprendimas (3)). Kiekvienai šaliai, kuriai netaikomas EBPO sprendimas, Komisija nusiuntė raštišką prašymą patvirtinti raštu, kad Reglamento (EB) Nr. 1013/2006 III arba IIIA priede išvardytos atliekos ir mišrios atliekos, kurių eksportas nedraudžiamas pagal to reglamento 36 straipsnį, gali būti eksportuojamos iš Europos Sąjungos į tą šalį naudojimui, ir nurodyti, kokios kontrolės procedūros (jeigu tokių bus) bus taikomos paskirties šalyje. Komisija atsakymus gavo iš septyniasdešimt keturių šalių. Siekiant atsižvelgti į šiuos atsakymus turėtų būti iš dalies keičiamas Reglamento (EB) Nr. 1418/2007 priedas;
(2)
2013 m. vasario 13 d. EBPO taryba patvirtino Aplinkos politikos komiteto nuomonę dėl Izraelio atitikties EBPO sprendimui. Todėl Reglamento (EB) Nr. 1013/2006 37 straipsnio 2 dalis tai šaliai nebetaikoma ir Izraeliui skirtas įrašas iš Reglamento (EB) Nr. 1418/2007 priedo turėtų būti išbrauktas;
(3)
EBPO sprendimas taikomas Naujajai Zelandijai. Todėl Reglamento (EB) Nr. 1013/2006 37 straipsnis tai šaliai nebetaikomas ir Naujajai Zelandijai skirtas įrašas iš Reglamento (EB) Nr. 1418/2007 priedo turėtų būti išbrauktas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1418/2007 priedas iš dalies keičiamas, kaip išdėstyta šio reglamento priede.
2 straipsnis
Šis reglamentas įsigalioja keturioliktą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. birželio 24 d.

Labels: 3
5
20